स्वास्थ्य एवं परिवार कल्याण मंत्रालय
केन्द्रीय स्वास्थ्य मंत्री डॉ. मनसुख मांडविया और ओडिशा के मुख्यमंत्री श्री नवीन पटनायक ने संयुक्त रूप से पुरी में श्री जगन्नाथ मेडिकल कॉलेज और अस्पताल का उद्घाटन किया
नया अस्पताल डॉक्टरों को प्रशिक्षित करने और ओडिशा की जनता को अच्छी चिकित्सा सुविधाएं प्रदान करने में महत्वपूर्ण भूमिका निभाएगाः डॉ. मनसुख मांडविया
पुरी में मेडिकल कॉलेज स्थापित करने का पुराना सपना आज साकार हुआ हैः श्री नवीन पटनायक
केन्द्रीय स्वास्थ्य और परिवार कल्याण मंत्री डॉ. मनसुख मांडविया और ओडिशा के मुख्यमंत्री श्री नवीन पटनायक ने आज पुरी में संयुक्त रूप से श्री जगन्नाथ मेडिकल कॉलेज और अस्पताल  को राष्ट्र को समर्पित किया। इस अवसर पर स्वास्थ्य मंत्रालय के अपर सचिव श्री मनोहर अगनानी, स्वास्थ्य मंत्रालय की संयुक्त सचिव श्रीमती हेकाली झीमोमी और मंत्रालय के वरिष्ठ अधिकारी भी उपस्थित थे।
समारोह में अपनी प्रसन्नता व्यक्त करते हुए डॉ. मनसुख मांडविया ने कहा कि अस्पताल डॉक्टरों को प्रशिक्षित करने तथा ओडिशा की जनता को अच्छी चिकित्सा सुविधा प्रदान करने में महत्वपूर्ण भूमिका निभाएगा। उन्होंने अस्पताल के पहले बैच के विद्यार्थियों से बातचीत की और उन्हें कठिन परिश्रम करने तथा स्वास्थ्य सेवा को अंतिम छोर तक पहुंचाने के लिए देश के दूर-दराज के क्षेत्रों में काम करने के लिए प्रेरित किया।
केन्द्रीय स्वास्थ्य मंत्री ने सभी के लिए स्वास्थ्य सेवा पहुंच योग्य और किफायती बनाने के माननीय प्रधानमंत्री के नए भारत के विज़न पर प्रकाश डाला। उन्होंने मुख्यमंत्री से राज्य की वर्तमान स्वास्थ्य सुविधाओं के साथ आयुष्मान भारत योजना को जोड़ने का आग्रह किया ताकि भारत में स्वास्थ्य सेवा पहुंच में और सुधार किया जा सके।
श्री नवीन पटनायक ने विद्यार्थियों को बधाई दी और उन्हें बताया कि अस्पताल में 15 प्रतिशत स्थान सरकारी स्कूल के विद्यार्थियों के लिए आरक्षित किए गए हैं। उन्होंने कहा कि पुरी में मेडिकल कॉलेज स्थापित करने का पुराना सपना आज साकार हुआ है।
एसजेएमसीएच “वर्तमान जिला/रेफरल अस्पतालों से संबद्ध नए मेडिकल कॉलेज स्थापित करने” की योजना के पहले चरण के अंतर्गत बनाए गए पांच मेडिकल कॉलेजों का हिस्सा है। योजना के अंतर्गत सभी अस्पताल 945 करोड़ रुपये की स्वीकृत लागत से बनाए गए है और इसमें 60 प्रतिशत  योगदान केन्द्र सरकार का है। एसजेएमसीएच के उद्घाटन के साथ सभी पांच मेडिकल कॉलेज अब चालू हो गए हैं।
समग्र रूप से ओडिशा में मेडिकल कॉलेजों की सीटों की संख्या में 55 प्रतिशत की वृद्धि हुई है। 2013-14 में राज्य में 387 सीटें थीं जो 2020-21 में 596 हो गईं। “वर्तमान जिला/रेफरल अस्पतालों से संबद्ध नए मेडिकल कॉलेजों की स्थापना” की योजना के चरण-II और चरण-III के अंतर्गत ओडिशा में जाजपुर तथा कालाहांडी ने दो और अस्पतालों की स्वीकृत दी गई है और राज्य सरकार को क्रमशः 150 करोड़ रुपये और 100 करोड़ रुपये का केन्द्रीय हिस्सा जारी कर दिया गया है।
केन्द्र तथा ओडिशा की सरकार ओडिशा में राज्य सरकार तथा केन्द्र सरकार के मेडिकल कॉलेजों में एमबीबीएस तथा पीजी की सीटें बढ़ाने की दिशा में काम कर रही हैं। “देश में एमबीबीएस की सीटें बढ़ाने के लिए वर्तमान राज्य सरकार/केन्द्र सरकार के मेडिकल कॉलेजों को उन्नत बनाने” की योजना के अंतर्गत केन्द्र सरकार द्वारा 144 करोड़ रुपये की राशि जारी की गई है। इसका उद्देश्य वीएसएस मेडिकल कॉलेज, बुरला तथा एमकेसीजी मेडिकल कॉलेज, बेहरामपुर में एमबीबीएस की 200 सीटें बढ़ाने का है। इसी तरह “पीजी सीटों में वृद्धि के लिए सरकारी मेडिकल कॉलेजों को उन्नत बनाने” की केन्द्र प्रयोजित योजना के अंतर्गत वीवीएस मेडिकल कॉलेज, बुरला, एमकेसीजी मेडिकल कॉलेज, बेहरामपुर तथा एससीबी मेडिकल कॉलेज, कटक में कुल 107 पीजी सीटों का प्रस्ताव किया गया है।